Document ID: 32005R0170

KOMISJONI MÄÄRUS (EÜ) nr 170/2005,
31. jaanuar 2005,
millega määratakse kindlaks tootmistoetus töötlemiseks ettenähtud tomatitele turustusaastal 2005/2006
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. oktoobri 1996. aasta määrust (EÜ) nr 2201/96 töödeldud puu- ja köögiviljasaaduste turu ühise korralduse kohta, (1) eriti selle artikli 6 lõiget 1,
ning arvestades järgmist:
(1)
Komisjoni 29. augusti 2003. aasta määruse (EÜ) nr 1535/2003 (millega sätestatakse määruse (EÜ) nr 2201/96 üksikasjalikud rakenduseeskirjad seoses puu- ja köögiviljatoodete toetuskavaga) (2) artikli 3 lõikes 3 nähakse ette töötlemiseks ettenähtud tomatite puhul makstavate toetussummade avaldamine enne 31. jaanuari.
(2)
Mis puudutab ühenduse liikmesriike 30. aprilli 2004. aasta seisuga, võetakse määruse (EÜ) nr 2201/96 artikli 5 lõikes 1 nimetatud ühenduse ja siseriiklikest künnistest kinnipidamise kontrollimisel aluseks eelneva kolme turustusaasta jooksul toetuste abil töödeldud kogused, mille kohta on kõikide kõnealuste liikmesriikide puhul olemas lõplikud andmed.
(3)
1. mail 2004. aastal Euroopa Liiduga ühinenud liikmesriikide puhul töötlemiseks ettenähtud tomatite ühenduse ja siseriiklikest künnistest kinnipidamise kontrollimisel võetakse aluseks kogused, mille kohta on esitatud toetustaotlused turustusaastaks 2004/2005 vastavalt 5. märtsi 2004. aasta määruse (EÜ) nr 416/2004 (millega sätestatakse üleminekumeetmed nõukogu määruse (EÜ) nr 2201/96 ja Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia Euroopa Liiduga ühinemist puudutava määruse (EÜ) nr 1535/2003 rakendamisel) artiklile 4. (3)
(4)
Toetuskavade raames töödeldud tomatite kogus, mida peab arvestama ühenduse ja siseriiklikest künnistest kinnipidamise kontrollimisel on 128 640 tonni suurem ühenduse künnisest. Seega tuleb künnise ületanud liikmesriikide puhul töödeldavate tomatite tootjatele makstavat toetussummat võrreldes määruse (EÜ) nr 2201/96 artikli 4 lõikega 2 vastavalt nimetatud määruse artikli 5 lõigetele 2 ja 4, aga ka määruse (EÜ) nr 416/2004 artikli 3 lõikele 2, 2005/2006. turustusaastal muuta.
(5)
Käesoleva määrusega ettenähtud meetmed on kooskõlas puu- ja köögiviljatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2201/96 artikli 2 kohaselt on toetuse suurus tomatitele turustusaastal 2005/2006:
a)
Kreekas, Prantsusmaal, Portugalis, Itaalias, Tšehhi Vabariigis, Küprosel, Ungaris, Maltal, Poolas ja Slovakkias 34,50 eurot tonni kohta;
b)
Hispaanias
i)
34,50 eurot tonni kohta töötlemiseks ettenähtud kooritud tükeldamata tomatite puhul,
ii)
31,29 eurot tonni kohta muuks töötlemiseks ettenähtud tomatite puhul.
Artikkel 2
Käesolev määrus jõustub kolmandal päeval pärast Euroopa Liidu Teatajas avaldamist.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 31. jaanuar 2005

Labels: 17
5